Tolmácsolási tevékenység: olyan szóbeli fordítás, melynek során a tolmács a szóban elhangzott forrásnyelvi szöveget közvetlenül, szóban fordítja a célnyelvre.
A Megrendelőlapon meg kell határozni a szolgáltatás nyelvirányát, a szolgáltatás típusát, az átvett iratok típusát és darabszámát. Darabáras hiteles fordítás esetén a darabárat, egyéb, hiteles fordításnál a becsült célnyelvi, e-hiteles fordítás illetve szakfordítás esetén a forrásnyelvi terjedelmet, a vállalási díjat (becsült, vagy végleges), valamint minden megrendelés esetén a határidőt, az esetleges előleget, valamint a fizetés módját.
Az OFFI a fordításra rávezetett záradékban közhitelesen tanúsítja, hogy a fordítás a fordításhoz tűzött irat szövegével mindenben megegyezik. Az OFFI az elektronikus hitelesítés esetében azt tanúsítja, hogy a fordítást az OFFI készítette, valamint hogy a fájlok tartalma a hitelesítés óta nem változott, továbbá azt, hogy a kész fordítás szövege az alapul szolgáló fordítandó szöveggel tartalmilag azonos.
2.1. Szakfordítás megrendelése Online - Ügyfélportálon keresztül
A Megrendelő szakfordítását az OFFI weboldalán (www.offi.hu) az Online megrendelés menüponton keresztül is megrendelheti az OFFI ún. belső „Ügyfélportál” rendszerében (továbbiakban: Ügyfélportál) történő regisztrációval:
Magánszemély az Ügyfélportál rendszerben történő regisztrációról automatikusan e-mailt kap, amelyben megtalálható az Ügyfélportál elérését biztosító felhasználónév és jelszó.
Jogi személy esetében a regisztrációs felület kitöltése után az OFFI e-mailt küld a megrendelőnek, amely alapján az ott megadott linkre kattintva aktiválható a regisztráció. Az OFFI a regisztráció aktiválását követően e-mailben értesíti a megrendelőt, hogy a regisztrációs kérelmet rögzítette, valamint megadja az Ügyfélportál elérését biztosító felhasználónevet és jelszót.
Az Ügyfélportál rendszerben a megrendelő az ajánlat kérésekor kitölti a nyelvirányt, a kívánt teljesítési határidőt, és feltölti a fordítandó szöveget. Az OFFI az ajánlatkérésre elkészíti az árajánlatot, amelyről a megrendelőnek e-mailben értesítést küld.
Amennyiben a Megrendelő az árat megfelelőnek tartja, az Ügyfélportál rendszerben azt elfogadja, és a megrendelés esetén a fordítási díj teljes összegét átutalással vagy bankkártyával megfizeti, az ÁSZF-t elfogadja és visszavonhatatlanul hozzájárul ahhoz, hogy az OFFI a teljesítést megkezdje.